《感事》
清代·胡延

青油幕底客弹冠，博士留秦羡美官。四野共知温树好，三秋那识井梧寒。

引绳可碍狂夫直，榜户常教冷眼看。太息水平风忽险，更从何处觅任安。

居兰处鲍总相宜，台底频加十二棋。金瓮不妨垣外耳，白云常染镜中丝。

同园忽长弹蕉竹，落釜应惭煮豆萁。犹幸九渊龙喜睡，探珠回首纬萧时。

作者简介：胡延，字长木，号砚孙，成都人。光绪乙酉优贡，历官江安粮储道。有《兰福堂诗集》。